# Bavarois

### Wikipedia

Bavarois voi olla kaksi eri asiaa; toinen niistä on maskuliini bavarois ja toinen feminiini bavaroise. Ensin mainittu kirjoitetaan kuitenkin usein väärin bavaroise.

Sana tarkoittaa baijerilaista ja bavarois esiintyy myös muodossa fromage bavarois eli baijerilainen juusto (Bayerischer Käse), joskus englanniksi Bavarian cream. Se ei ole juustoa vaan eräänlaista vanukasta, tehty munasta ja kermavaahdosta ja hyydytetty liivatteella jälkiruoaksi – meillä varsin usein esiintyvää vaniljavanukasta muistuttava asia siis. Miksi se on baijerilaista, kukaan ei tiedä. Ranskalaiset ehdottavat, että joku ranskalainen kokki olisi tuonut sen reseptin 1800-luvulla Baijerista. Tosin kuuluisa Escoffier on eri mieltä – hän sanoo, että nimen pitäisikin olla moscovite eli siis hänen mielestään kyseessä on venäläinen ruoka. Se voisi olla mahdollista, sillä syötiinhän Suomessakin 1800-luvulla usein sen tyyppistä jälkiruokaa. Meille tuli lähes kaikki "hienompi" ruoka 1800-luvulla Venäjältä, muun muassa siten, että suomalaistytöt kävivät Pietarissa piikomassa ja ryhtyivät kotiin palattuaan pitokokeiksi, siten levittäen oppejaan Suomeen.

Tämän päivän moscovite on Ranskassa tuota samaa "baijerilaista juustoa", johon on lisätty esimerkiksi hedelmiä, kirschillä kostutettua sokerikakkua tms. Mutta valmistustapana, à la moscovite se voi tarkoittaa monia erilaisia "venäläiseen tapaan" valmistettuja ruokia, esimerkiksi kokonaisena keitetty, majoneesihyytelöity lohi koristeltuna tryffeliviipaleilla ja kovaksikeitetyn munan lohkoilla. Munat à la moscovite taas ovat uppomunia, jotka tarjotaan hapankaalin kera.

Bavaroise taas on lähinnä munatoti – perustana tee, kahvi tai kaakao, johon vispataan muna, sokeria, likööriä tai jotain viinaa ja täydennetään kuumalla maidolla. Variaatioita on paljon; alkoholi voi olla mitä tahansa kirschistä viskiin ja juoma nautitaan vielä kuumana ja vaahtoisena glögilaseista. Tämän sanovat ranskalaiset saaneen nimensä siitä, että 1700-luvun baijerilaiset ruhtinaat veivät idean Pariisista kotiin Baijeriin.

Haettu osoitteesta http://fi.wikipedia.org../../../b/a/v/Bavarois.html

Luokka: Ruokalajit

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- Français
- Nederlands